{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":17,"n_cols":6,"rows_kept":17,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o Prijedlogu Pravilnika o zaštićenim ribolovnim područjima"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Udruga za prirodu, okoliš i održivi razvoj Sunce","MINISTARSTVO POLJOPRIVREDE,\nPRAVILNIK ","Smatramo da je predloženi Pravilnik uvažio potrebe regulacije ribolova u Parku prirode Telašćica dok za područje Parka prirode Lastovsko otočje nisu propisane mjere koje će dovesti do obnove i zaštite ribljeg fonda te ugroženih morskih staništa i vrsta na ovom području. Predložene mjere su blaže nego u postojećem Pravilniku o unutarnjem redu Parka prirode Lastovsko otočje, a koji sukladno rezultatima četverogodišnjeg monitoringa stanja ribljeg fonda od strane Instituta za oceanografiju i ribarstvo nije omogućio adekvatnu zaštitu i obnovu ribljeg fonda.\n\nPravilnik treba omogućiti:\n1. Regulaciju ribolovnih alata u istim ili većim ograničenjima nego je to u Pravilniku o unutarnjem redu PP Lastovsko otočje.\n2. Ukidanje rotacijskih zona iz postojećeg Pravilnika o unutarnjem redu PP Lastovsko otočje, a koje su se pokazale neučinkovitim.\n3. Uspostavu zona stroge zaštite u kojima će trajno biti zabranjeni svi oblici ribolova, u minimalnom obuhvatu 4,46% morske površine PP Lastovsko otočje, sukladno nacrtu Plana upravljanja PP Lastovsko otočje koji je prošao javni uvid (predloženo područje Lukovci i Bratin) te radionicama s ribarima tijekom kojih su utvrđene dodatne potencijalne zone stroge zaštite (7-15 lokacija).\n4. Ukidanje rekreacijskog ribolova puškom na lokacijama iz postojećeg Pravilnika o unutarnjem redu PP Lastovsko otočje jer su se pokazale predaleke kako za potrebe ribolovaca tako i za nadzor. Umjesto postojećih zona uvođenje rekreacijskog ribolova puškom na području od uvale Donja Planika do uvale Duboka na otoku Lastovu, te od rta Junac zapadnom stranom do rta Bijeli rat na otoku Mrčara.\n5. Ograničenje broja ribara na području oba parka kako bi se ograničio ribolovni napor te uvođenje parkova prirode kao zasebnih ribolovnih podzona kako bi se mogle pratiti ribolovne aktivnosti na ovom području.\n6. Davanje ovlasti čuvarima prirode javnih ustanova Park prirode Telašćica i Park prirode Lastovsko otočje da postupaju temeljem Zakona o morskom ribarstvu, a kako bi se ojačao nadzor."]
[2,"WWF Adria","MINISTARSTVO POLJOPRIVREDE,\nPRAVILNIK ","WWF Adria smatra kako je donošenje ovog Pravilnika o zaštićenim ribolovnim područjima iznimno važno za uspostavu održivog ribolova i učinkovite zaštite morskih vrsta i staništa parkova prirode Telašćica i Lastovsko otočje. Ovim Pravilnikom stoga smatramo neophodnim regulirati ribolov u dva navedena parka prirode. Članak 4. Zakona o morskom ribarstvu navodi da se u dijelovima ribolovnog mora koji su zaštićeni u kategoriji parka prirode ograničenja obavljanja ribolova i uzgoja ribe i drugih morskih organizama u kojima su navedene djelatnosti dopuštene, propisuje podzakonskim aktom donesenim na temelju propisa o zaštiti prirode uz prethodnu suglasnost ministarstva nadležnog za ribarstvo. Nažalost, ministar zaštite okoliša i prirode nije u zakonskom roku donio Pravilnike o zaštiti i očuvanju za navedena dva parka prirode (krajnji rok za donošenje je bio 07. 07. 2015. godine) kojima je moguće regulirati ribolov u parkovima prirode. Također, Zakon o zaštiti prirode u članku 115. navodi da su u parku prirode dopuštene one gospodarske i druge djelatnosti i zahvati kojima se ne ugrožavaju bitna obilježja i uloga samog parka prirode. Stoga donošenje ovog Pravilnika o zaštićenim ribolovnim područjima smatramo prilikom za regulaciju ribolova u morskim parkovima prirode, a sve u svrhu uspostave održivog ribolova i učinkovite zaštite morskih vrsta i staništa. \n\nPrijedlog Pravilnika uvažava prijedloge Parka prirode Telašćica koji su izrađeni zajedno s ribarima u procesu izrade Plana upravljanja Parka prirode Telašćica. Jedino što u prijedlogu nisu navedene količine alata, pa smo u skladu s time napisali i komentare. Međutim, prijedlog Pravilnika ne uvažava prijedloge Parka prirode Lastovsko otočje. WWF Adria je sudjelovao i u procesu izrade prijedloga Plana upravljanja Parka prirode Lastovsko otočje u kojem su također sudjelovali i lokalni ribari. U prijedlogu Plana upravljanja Parka prirode Lastovsko otočje su navedene dvije zone bez ribolova koje su dogovorene zajedno s ribarima i ribari nisu podnijeli nijedan prigovor na taj prijedlog. Te dvije zone su Lukovci i Bratin. Nakon toga je Park prirode Lastovsko otočje u suradnji s Institutom za oceanografiju i ribarstvo nastavio rad na zonaciji Parka prirode i zajedno s ribarima, Udrugom Sunce i WWF-om se došlo do prijedloga koji je obuhvaćao 15 zona bez ribolova. Tih 15 zona bez ribolova obuhvaća 11,05% morskog akvatorija Parka prirode Lastovsko otočje. S obzirom da proces izrade zonacije nije dovršen do trenutka izrade Pravilnika o zaštićenim ribolovnim područjima, WWF Adria predlaže da se na Lastovskom otočju uvede barem 7 zona bez ribolova koje je Park prirode Lastovsko otočje predložio kao minimalni, zapravo početni broj zona bez ribolova. Zone navodimo u komentaru na članak 2., stavak 2., nova točka 17. Te zone obuhvaćaju 4,46% morskog akvatorija Parka prirode Lastovsko otočje. \n\nTakođer smatramo neophodnim da ministar poljoprivrede ovlasti čuvare prirode javnih ustanova Park prirode Telašćica i Park prirode Lastovsko otočje da na području Parka (a u slučaju posebne zone Lastovskog otočja na području te posebne zone) postupaju i temeljem Zakona o morskom ribarstvu. Naime, Zakon o morskom ribarstvu omogućuje da ministar ovlasti i druge službenike za obavljanje inspekcijskog nadzora. Uprava ribarstva je pokazala razumijevanje za potrebu jačanja nadzora i provedbe zakonske regulative, te stoga smatramo da je potrebno što je prije moguće ovlastiti i čuvare prirode da postupaju temeljem Zakona o morskom ribarstvu. Naime, čuvari prirode su jedini koji su na području dva navedena parka prirode prisutni stalno, dok ostale ovlaštene službe (poput ribarske inspekcije, policije i luče kapetanije) ili nisu u mogućnosti biti stalno prisutne i/ili imaju i brojne druge obveze u svom djelokrugu rada.\nJoš jedna iznimno važna stvar je ograničenje broja ribara koji ribare na područjima parkova prirode Telašćica i Lastovsko otočje. Smatramo neophodnim omogućiti ograničenje broja ribara radi ograničenja ribolovnog napora. Bitno je i omogućiti praćenje ribolovnih aktivnosti na područjima dva morska parka prirode, što je izvedivo ili izdvajanjem oba parka prirode i zasebne ribolovne zone ili uvođenjem posebnih dozvola za ribolov u parkovima prirode i obaveze prijave ulova. Zonacija koja uključuje zone bez ribolova, praćenje ribolovnih aktivnosti, te ograničenje broja ribara su minimalni preduvjeti za učinkovito upravljanje ribolovnim resursima i zaštitu vrsta i staništa. Te prakse su uobičajene u svim morskim zaštićenim područjima u kojima zaštita funkcionira, pa tako i u brojnim morskim zaštićenim područjima na Sredozemlju. \n\nŠto se tiče rekreacijskog i sportskog ribolova, Uprava ribarstva je predložila da područja parkova prirode Telašćica i Lastovsko otočje budu zasebne zone za rekreacijski i sportski ribolov i da su prihodi od dozvola prihodi parkova prirode. WWF Adria to podržava te predlažemo da se, ako je potrebno, navedene izmjene stave i u ovaj Pravilnik."]
[3,"Javna ustanova \"Park prirode Telašćica\"","MINISTARSTVO POLJOPRIVREDE,\nO ZAŠTIĆENIM RIBOLOVNIM PODRUČJIMA","Javna ustanova “Park prirode Telašćica” smatra neophodnim da ministar poljoprivrede ovlasti čuvare prirode Javnih ustanova Park prirode Telašćica i Park prirode Lastovsko otočje da na području Parka da postupaju i temeljem Zakona o morskom ribarstvu. Naime, Zakon o morskom ribarstvu omogućuje da ministar ovlasti i druge službenike za obavljanje inspekcijskog nadzora. Uprava ribarstva je pokazala razumijevanje za potrebu jačanja nadzora i provedbe zakonske regulative, te stoga smatramo da je potrebno što je prije moguće ovlastiti i čuvare prirode da postupaju temeljem Zakona o morskom ribarstvu. Naime, čuvari prirode su jedini koji su na području dva navedena parka prirode prisutni stalno, dok ostale ovlaštene službe (poput ribarske inspekcije, policije i lučke kapetanije) ili nisu u mogućnosti biti stalno prisutne i/ili imaju i brojne druge obveze u svom djelokrugu rada. \n\nŠto se tiče rekreacijskog i sportskog ribolova, Uprava ribarstva je predložila da područja parkova prirode Telašćica i Lastovsko otočje budu zasebne zone za rekreacijski i sportski ribolov i da su prihodi od dozvola prihodi parkova prirode.Predlažemo da se, ako je potrebno, navedene izmjene stave i u ovaj Pravilnik."]
[4,"Javna ustanova \"Park prirode Telašćica\"","O ZAŠTIĆENIM RIBOLOVNIM PODRUČJIMA,\nČlanak 2.","Komentari na Članak 2.:\nRazdvojiti \"akvatorij otoka Veli Garmenjak\" i \"akvatorij Dugootočkog strmca\" svaki u svoj odlomak. Dodati koordinate zona."]
[5,"Udruga za prirodu, okoliš i održivi razvoj Sunce","O ZAŠTIĆENIM RIBOLOVNIM PODRUČJIMA,\nČlanak 2.","Dodati zone za područje PP Lastovsko otočje, sukladno nacrtu Plana upravljanja i rezultatima radionica s ribarima, odnosno zone: - akvatorij otočja Lukovci (dodati koordinate), - akvatorij otočića Bratin (dodati koordinate), - akvatorij otočića Glavat (dodati koordinate), - akvatorij otočja Tovari (dodati koordinate), - zonu od Mrtca (dodati koordinate), - akvatorij Bijelca (dodati koordinate) i - područje uvale Kolač na otoku Sušcu (dodati koordinate). Navedene zone obuhvaćaju ukupno 6,39 km2, što čini samo 4,46% morskog dijela Parka prirode Lastovsko otočje. Ove zone su nužne za zaštitu i obnove ne samo ribljeg fonda već i morskih vrsta i staništa. Rezultati kartiranja morskih staništa ukazala su na iznimnu bioraznolikost ovih područja, prisustvo rijetkih i zaštićenih vrsta osjetljivih na ribolovne aktivnosti te arheoloških nalazišta. Ove zone nužne su i za uspostavu praćenja stanja riblje fonda kao referentne lokacije putem kojih se može mjeriti razlika između područja bez utjecaja i s utjecajem ribolova. Zone bez ribolova su osnovni i najjači alat za učinkovito upravljanje morskim zaštićenim područjima te na razini Sredozemlja, ali i na svjetskoj razini ne postoji učinkovito zaštićeno područje koje nema ovakve zone."]
[6,"WWF Adria","O ZAŠTIĆENIM RIBOLOVNIM PODRUČJIMA,\nČlanak 2.","16. Akvatorij Parka prirode Telašćica koji obuhvaća: 1. zona usmjerene zaštite, podzona zabrane ribolova: Spojiti dvije točke jer se radi o jednom području. 2. Kod zone stroge zaštite: Razdvojiti \"akvatorij otoka Veli Garmenjak\" i \"akvatorij Dugootočkog strmca\" svaki u svoj odlomak. Dodati koordinate zona.\n\nDodati točku 17. Akvatorij Parka prirode Lastovsko otočje koji obuhvaća: - akvatorij otočja Lukovci (dodati koordinate), \n- akvatorij otočića Bratin (dodati koordinate), - akvatorij otočića Glavat (dodati koordinate), - akvatorij otočja Tovari (dodati koordinate), - zonu od Mrtca (dodati koordinate), - akvatorij Bijelca (dodati koordinate) i - područje uvale Kolač na otoku Sušcu (dodati koordinate). Navedene zone obuhvaćaju ukupno 6,39 km2, što čini samo 4,46% morskog dijela Parka prirode Lastovsko otočje. Smatramo neophodnim uvesti zone bez ribolova, odnosno zone stroge zaštite i na području Parka prirode Lastovsko otočje, jer se jedino na taj način može osigurati dugoročni opstanak i ribolovnih resursa i ribara koji ribare na području Lastovskog otočja. Sve stručne preoporuke ukazuju na to da je, ako Park prirode Lastovsko otočje želi ostvariti ciljeve zaštite (što mu je i osnovna svrha), potrebna bolja regulacija ribolovnih alata, uspostava trajnih zona bez ribolova te jačanje nadzora i provedbe zakonske regulative. Trajne zone bez ribolova su najvažniji i najjači alat u postizanju učinkovite zaštite morskih vrsta i staništa, te obnove ribljeg fonda u zaštićenim područjima. Nužnost uspostave zona bez ribolova iznose i izvješća o rezultatima praženja stanja riboljeg fonda u Parku prirode Lastovsko otočje koje provodi Institut za oceanografiju i ribarstvo (IOR), zatim izvješće IOR-a i MZOIP-a o procjeni stanja i opterećenja morskog okoliša hrvatskog dijela Jadrana izrađeno za potrebe Morske i obalne strategije i dr. Smjernice relevatnih međunarodnih konvencija, kao i stručnih međuvladinih, vladinih i nevladinih organizacija se temelje na svjetskoj znanstvenoj literaturi koja potvrđuje činjenicu da su trajne zone bez ribolova najvažniji i najjači alat u postizanju učinkovite zaštite morskih vrsta i staništa te obnove ribljeg fonda."]
[7,"Javna ustanova Park prirode Lastovsko otočje","O ZAŠTIĆENIM RIBOLOVNIM PODRUČJIMA,\nČlanak 4.","6. potrebno je nadopuniti: Područje koje obuhvaća Park prirode Lastovsko otočje te sjeverno od granice Parka obuhvaća 1,5 milju, dok južno od granice Parka obuhvaća 3 milje.\nTakođer je potrebno tu zonu izdvojiti kao zasebnu ribolovnu zonu, te dodatno razraditi način ograničenja broja ribara, kako je  i predloženo na drugom sastanku Povjerenstva za izradu ovog Pravilnika, te je isto dogovoreno na sastanku održanom u kolovozu na otoku Lastovu."]
[8,"WWF Adria","O ZAŠTIĆENIM RIBOLOVNIM PODRUČJIMA,\nČlanak 4.","6. Područje koje obuhvaća Park prirode Lastovsko otočje te sjeverno od granice Parka obuhvaća 1,5 milju, dok južno od granice Parka obuhvaća 3 milje. \nTakođer je potrebno tu zonu izdvojiti kao zasebnu ribolovnu zonu. \nObjašnjenje: Uprava ribarstva je predložila navedenu regulaciju ribolova kako bi se, između ostalog, mogao i ograničiti broj ribara na širem području Lastovskog otočja te time i smanjiti ribolovni napor. Stručno mišljenje Instituta za oceanografiju i ribarstvo iz lipnja 2012. godine govori o potrebi uspostave kontinuiranog praćenja prostorne i vremenske dinamike ribolovnih aktivnosti te lovina ostvarenih na području Parka kao nužnog preduvjeta za poznavanje stvarnog ribolovnog napora kojem su izloženi ribolovni resursi. Mišljenja smo da bi izdvajanje šireg područja Lastovskog otočja i zasebnu zonu omogućilo navedenu uspostavu kontinuiranog praćenja."]
[9,"Javna ustanova \"Park prirode Telašćica\"","O ZAŠTIĆENIM RIBOLOVNIM PODRUČJIMA,\nČlanak 7.","Komentari na Članak 7.:\n\n(1) Dodati koordinate za: 1. Zonu usmjerene zaštite: a) podzonu očuvanja bioloških bogatstva mora, b) podzonu regulacije gospodarskih aktivnosti i 2. Ronilačke zone. \n\nKomentari na Članak 7.:\n\n(1) Dodati koordinate za: 1. Zonu usmjerene zaštite: a) podzonu očuvanja bioloških bogatstva mora, b) podzonu regulacije gospodarskih aktivnosti i 2. Ronilačke zone. \n\n(5) Dodati: Kod ribolova ostima sa ili bez uporabe umjetne rasvjete po jednom plovilu dozvoljeno je koristiti: \n- do dva (2) komada osti, uz korištenje umjetne rasvjete do 1000 kandela (Cd) ili bez nje.\n\nDodati stavak (7a): Kod  ribolova udičarskim ribolovnim alatima po jednom plovilu dozvoljeno je koristiti: \n- ukupno do dva (2) komada odmeta, s najviše po tri (3) udice na svakom odmetu, \n- ukupno do dva (2) komada kančenica, s najviše po tri (3) udice na svakoj kančenici, \nukupno do dva (2) komada povlačnog povraza ili panule, s najviše pod tri (3) udica na svakoj panuli, \n- ukupno do dva (2) komada povraza s kukom za lov lignji, bez ili uz korištenje umjetne rasvjete do 1000 kandela (Cd).\n\nDodati stavak (7b): U ribolovu odmetima, kančenicama i panulama zabranjeno je koristiti udice širine luka manjeg od 7 milimetara, a u stajaćim parangalima udice širine luka manjeg od 10 milimetara.\n\nU stavak (8) dodati: Lov tune (Thynnus thynnus) dozvoljen je uz uporabu sljedećih ribolovnih alata: ukupno do (2) komada odmeta, s najviše (1) udicom na svakom odmetu, ukupno do (2) komada povlačnog povraza – panula. Ulov se prijavljuje  Javnoj ustanovi u roku od 24 sata.\n\nDodati stavak (9a): Kod ribolova mrežama stajaćicama po jednom plovilu dozvoljeno je koristiti: \n- jednostruke mreže stajaćice, veličina oka 26 do 80 mm,\n- jednostruke mreže stajaćice (gavunare), veličina oka 10 do 12 mm i \n- jednostruke mreže stajaćice (girare), veličina oka 15 do 17 mm.\n\nDodati stavak (10a): U ribolovu mrežama stajaćicama zabranjena je uporaba svih sredstava i načina plašenja ribe, umjetne rasvjete i mamaca. \n\n(13) Mreže stajaćice smiju se polagati u more najranije 2 sata prije zalaska sunca i moraju se dignuti iz mora najkasnije do 09:00 sljedećeg dana. \nObjašnjenje: Termin «najmanje 2 sata prije zalaska sunca» nije jasan, ovako je jasnije da se mreže u more ne smiju polagati sve do 2 sata prije zalaska sunca.\n\nU stavak (14) dodati: Mreža plivarica palamidara može se koristiti za ulov palamide (Sarda sarda), rumbaca (Auxis rochei), luca (Euthunnus alletteratus) i gofa (Seriola dumerilli)."]
[10,"WWF Adria","O ZAŠTIĆENIM RIBOLOVNIM PODRUČJIMA,\nČlanak 7.","(1) Dodati koordinate za: 1. Zonu usmjerene zaštite: a) podzonu očuvanja bioloških bogatstva mora, b) podzonu regulacije gospodarskih aktivnosti i 2. Ronilačke zone. \n\n(5) Dodati: Kod ribolova ostima sa ili bez uporabe umjetne rasvjete po jednom plovilu dozvoljeno je koristiti: \n- do dva (2) komada osti, uz korištenje umjetne rasvjete do 1000 kandela (Cd) ili bez nje.\n\nDodati stavak (7a): Kod  ribolova udičarskim ribolovnim alatima po jednom plovilu dozvoljeno je koristiti: \n- ukupno do dva (2) komada odmeta, s najviše po tri (3) udice na svakom odmetu, \n- ukupno do dva (2) komada kančenica, s najviše po tri (3) udice na svakoj kančenici, \nukupno do dva (2) komada povlačnog povraza ili panule, s najviše pod tri (3) udica na svakoj panuli, \n- ukupno do dva (2) komada povraza s kukom za lov lignji, bez ili uz korištenje umjetne rasvjete do 1000 kandela (Cd).\n\nDodati stavak (7b): U ribolovu odmetima, kančenicama i panulama zabranjeno je koristiti udice širine luka manjeg od 7 milimetara, a u stajaćim parangalima udice širine luka manjeg od 10 milimetara.\n\nDodati stavak (9a): Kod ribolova mrežama stajaćicama po jednom plovilu dozvoljeno je koristiti: \n- jednostruke mreže stajaćice, veličina oka 26 do 80 mm,\n- jednostruke mreže stajaćice (gavunare), veličina oka 10 do 12 mm i \n- jednostruke mreže stajaćice (girare), veličina oka 15 do 17 mm.\n\nDodati stavak (10a): U ribolovu mrežama stajaćicama zabranjena je uporaba svih sredstava i načina plašenja ribe, umjetne rasvjete i mamaca. \n\n(13) Mreže stajaćice smiju se polagati u more najranije 2 sata prije zalaska sunca i moraju se dignuti iz mora najkasnije do 09:00 sljedećeg dana. \nObjašnjenje: Termin «najmanje 2 sata prije zalaska sunca» nije jasan, ovako je jasnije da se mreže u more ne smiju polagati sve do 2 sata prije zalaska sunca.\n\nU stavak (14) dodati: Mreža plivarica palamidara može se koristiti za ulov palamide (Sarda sarda), rumbaca (Auxis rochei), luca (Euthunnus alletteratus) i gofa (Seriola dumerilli)."]
[11,"Udruga za prirodu, okoliš i održivi razvoj Sunce","O ZAŠTIĆENIM RIBOLOVNIM PODRUČJIMA,\nČlanak 10.","Smatramo da predložene mjere nisu dovoljne za uspostavu održivog korištenja ribljeg fonda te zaštitu vrsta i staništa. Ni u kojem slučaju se ne smije dozvoliti povećanje količine alata u odnosu na trenutačni Pravilnik o unutarnjem redu jer će ovo dovesti do povećanja ribolovnog napora koji je temeljem rezultata praćenja stanja ribljeg fonda već prevelik! Zaštita ovog područja treba biti unaprijeđena, a ne unazađena. Potrebno je smanjiti broj alata te uvesti dodatne mjere sukladno prijedlozima Javne ustanove PP Lastovsko otočje i IOR-a!\nUkoliko se pronašao model za ograničenje broja ribara/plovila kojima će biti dozvoljen ribolov plivaricom palamidarom u akvatoriju mora se pronaći i uvrstiti model ograničenja ukupnog broja svih ribara/plovila na području Parka. Smatramo da je predloženi lovostaj plivaricom palamidarom prekratak te da iskustva s terena i povijesni podaci upućuju na činjenicu da je zbog zaštite gofa u mrijestu potrebno ovaj period produžiti na ljetne mjesece, poštujući princip predostrožnosti."]
[12,"Javna ustanova Park prirode Lastovsko otočje","O ZAŠTIĆENIM RIBOLOVNIM PODRUČJIMA,\nČlanak 10.","Stavak 1: Prema prijedlogu II, drugog sastanka Povjerenstva\n (1) U akvatoriju Parka prirode Lastovsko otočje zabranjen je svaki oblik ribolova na području:\n- akvatorija otočja Lukovci (koordinate)\n- akvatorija otočića Bratin (koordinate)\n(2) Područje posebne regulacije ribolova odnosi se na područje Parka prirode Lastovsko otočje i 1.5  milje od vanjske granice Parka sjeverno te 3 milje od granice Parka južno (Karta)\n(3) Gospodarski ribolov na području iz stavka 2. ovog članka smiju obavljati ovlaštenici povlastice koji u povlastici imaju upisanu podzonu XX za obavljanje gospodarskog ribolova na području iz stavka 2. ovog članka.\n\nStavak 2 i 5: potrebno je izmjeniti - ne više od 20 komada vrša za lov riba, ne više od 50 komada vrša za lov velikih jastoga, ne više od 500 udica za stajaći parangal  - kako je propisano važečim Pravilnikom o unutrašnejm redu Parka. Povećanje alata uz ukidanje zona (dosadašnje 4 rotirajuće zone) ne može pridonjeti oporavku niti održivom korištenju ribolovnih resursa Parka\n\nStavak 8 nadopuniti: od čega je dozvoljeno imati 1500 m jednostrukih mreža stajaćica, te 500 m trostrukih mreža stajaćica\n\nDodati nove stavke:\n- ukupna dozvoljena dužina mreža za malni obalni ribolov je najviše 100 m po jednom plovilu \n- mreže se nesmiju nabirat (pobijat) više od 30%\n- zabranjeno je koristiti mreže stajačice na udaljenosti manjoj od 50 metara od vanjske linije zona bez ribolova\n- ministar će ovlastiti čuvare prirode Javne ustanove Parka prirode Lastovsko otočje da na području Parka, odnosno na području podzone XX postupaju i temeljem Zakona o morskom ribarstvu. \n- u području posebne regulacije ribolova mreže stajaćice se polažu najranije 2 sata prije zalaska sunca i moraju se dignuti iz mora najkasnije do 10.00 sati sljedećeg dana.\n- ribolov jednostrukom mrežom psarom zabranjen je od  01. rujna do 14. svibnja \n- rekreacijski ribolov puškom dozvoljen je na području od uvale Donja Planika do uvale Duboka na otoku Lastovu, te od rta Junac zapadnom stranom do rta Bijeli rat na otoku Mrčara.\n\nIzbrisati stavak 9 - potrebno je držati se 2000 m mreža kako je propisano važečim Pravilnikom o unutarnjem redu Parka; navedeni stavak otvara previše mogućnosti za povećanjem metraže, posebice sada kada trenutno nema regulacije broja ribara na području Parka."]
[13,"Udruga profesionalnih ribara Lastova","O ZAŠTIĆENIM RIBOLOVNIM PODRUČJIMA,\nČlanak 10.","- Stavka 1. potrebno je ubaciti vrše za lov rakova te mreže migavice (smatramo kako tiskarskom pogreškom nisu uvedeni)\n- Stavka 10. smatramo kako je potrebno izbaciti u potpunosti ovaj članak. Želimo skrenuti pozornost kako ribolov plivaricama palamidarom u akvatoriju Parka prirode Lastovsko otočje nije bio dopušten od kad je Park utemeljen te je stav ribara, budući se odlučio povećati ribolovni napor ovim alatom, u tom slučaju se treba omogućiti ribolov plivaricom palamidarom svima ili nikome.\n- Stavka 11. potrebno je izmijeniti vrijeme zabrane ribolova plivaricom palamidarom budući da, kako smo već skretali pozornost, taj alat djeluje devastirajuće na izlov ribe gofa te kako je poznato od strane znanosti, a i od nas na terenu, lastovsko otočje je jedno od područja mrijestilišta te ribe kojoj je mrijest, citiramo iz literature \"Tisuću godina prvoga spomena ribarstva u Hrvata\" autora Božo Skaramuca, Žana Kristić i Valter Kožul IOR Split, u dijelu knjige s naslovom Višegodišnje kretanje ulova ribe gof ( seriola dumerili, Risso) u donjoj uvali molunat, Južni Jadran: \"... Glavna su joj nalazišta oko otoka Visa, Lastova, Mljeta i Palagruže... Tijekom mrijesta, od svibnja do rujna mjeseca, spolno zrele ribe u velikom broju približavaju se obali,..\", skrećemo pozornost kako i mi ribari svakog ljeta svjedočimo ovoj pojavi i  kroz lipanj, srpanj i kolovoz te zbog naše savjesti za očuvanjem ribe tražimo da se zabrana uspostavi od 01.svibnja do 01. listopada.\nU ostalom dijelu članka 10. nemamo više primjedbi."]
[14,"WWF Adria","O ZAŠTIĆENIM RIBOLOVNIM PODRUČJIMA,\nČlanak 10.","Područje posebne regulacije ribolova se odnosi na zonu šireg područja Parka prirode Lastovsko otočje koja obuhvaća 1,5 milja od vanjske granice Parka sjeverno, te 3 milje od granice Parka južno (dodati koordinate). To je područje potrebno izvojiti kao posebnu ribolovnu zonu kako bi se mogao pratiti ribolovni napor u toj zoni. Ili je potrebno na neki drugi način omogućiti praćenje ribolovnog napora na području Parka prirode Lastovsko otočje, jer se jedino tako može odgovarajućim mjerama zaštite doprinijeti biološkom očuvanju ribolovnih resursa za dobrobit i zaštite prirode i ribara koji obavljaju ribolov na tom području. Ni u kom slučaju se ne bi smjelo dopustiti veći broj alata od alata propisanih Pravilnikom o unutarnjem redu u Parku prirode Lastovsko otočje (NN 154/09 i 149/13). Naime, povećanje alata ne može pridonjeti oporavku niti održivom korištenju ribolovnih resursa na području Parka prirode Lastovsko otočje. To uključuje: vrše za lov ribe (20 komada), vrše za lov velikih rakova (50 komada), 500 udica kod ribolova stajaćim parangalom. Također smo mišljenja da je potrebno zabraniti upotrebu trostrukih mreža stajaćica. Što se tiče malog obalnog ribolova, ukupna dozvoljena dužina mreža bi trebala biti najviše 100 metara po jednom plovilu. Također je potrebno dodati da je zabranjeno koristiti mreže stajaćice na udaljenosti manjoj od 100 metara od vanjske linije zona bez ribolova. Iznimku navedenu u stavku (9) je potrebno obrisati, jer otvara previše mogućnosti za manipulaciju. Također je neophodno dodati da se u području posebne regulacije ribolova mreže stajaćice polažu najranije 2 sata prije zalaska sunca i moraju se dignuti iz mora najkasnije do 10:00 sati sljedećeg dana."]